
# Рифә Рахман: «Нигә миңа шушы кадәр сөю?..»

(ШИГЫРЬ)

Нигә миңа шушы кадәр сөю?!

Кызны, илне, җирне, табигатьне…

Йөрәгемә сыеп бетмәслек хис!

Бир, Ходаем, кирәк кенә хәтле.

Яз, Ходаем, кирәк эшләр генә,

Кыла алыр кадәр изге гамәл.

Ятсам-торсам, көтеп тора бурыч:

Башкармаган хезмәт Каф тау кадәр.

Әгәр язсаң алда миңа гомер,

Насыйп ит син бәхет көне генә.

Савытларда һәрчак гөлләр минем,

Өстәлсен, дим, сөю гөле генә!

Әгәр миңа насыйп икән яшәү,

Яшәт, димен, сөйгән ярымны да!


Алып китте үзен, киемнәрен…

Алыр иде шигъри җанымны да!

Әгәр аңа насыйп икән яшәү,

Насыйп ит син бәхет китергәнен.

Кичер аның миннән башкаларга

Ирененнән сөйми үптергәнен.

Кичер аның миннән башкаларга

Күңелендә урын биргәнен дә.

Димәк, анда әле буп-буш булган!

Бир хисләрнең аңа миндәген дә!

Янсын-көйсен чиксез яратудан,

Ә йөрәге хистән тыгызлансын.

Нигә миңа шушы кадәр сөю?!

Шул сөюнең утын бераз алсын!


Следите за самым важным и интересным в Telegram-каналеТатмедиа

## Нет комментариев
Рифә Рахман: «Нигә миңа шушы кадәр сөю?..»